**MOCIÓ *“CATALÀ PER A TOTHOM, A CADA MUNICIPI”*, PER LA UNIVERSALITZACIÓ DE L’ACCÉS A LA LLENGUA**

# Exposició de motius

El català es troba en una cruïlla decisiva. El seu ús social a Catalunya ha retrocedit al 32,6%, i el creixement demogràfic del país no ha anat acompanyat d’una oferta suficient per garantir-ne l’accés a tothom qui el vol aprendre o millorar. Segons l’última Enquesta d’Usos Lingüístics de la Població, més de 2 milions de persones volen accedir a la llengua per poder-la utilitzar més en el seu dia a dia, però actualment només hi ha 120.000 places anuals al conjunt de cursos de català.

Malgrat les dificultats, la voluntat d’aprendre el català és viva i clara. Hi ha interès per aprendre-la i voluntat d’utilitzar-la més, però manquen oportunitats, espais i recursos per poder-ho fer. Davant aquesta situació, més de 150 d’entitats de la societat civil s’han unit per impulsar *Català per a tothom (*[*peratothom.cat*](http://peratothom.cat)*)*, un moviment de país plural que té com a objectiu universalitzar l’accés al català, amb la missió d’aconseguir que tothom que vol aprendre català ho pugui fer durant la pròxima dècada.

Aquest objectiu troba suport en el nostre marc normatiu: l’article 6.2 de l’Estatut de Catalunya reconeix el dret de tots els ciutadans de Catalunya a conèixer el català i l’article 9,2 de la Llei 10/2010 d’acollida estableix que els serveis de primera acollida han de garantir la formació i els recursos necessaris perquè tothom pugui aprendre la llengua, com a instrument fonamental per a la plena integració al país.

Aspirem a una Catalunya on el català sigui plenament accessible, usat amb normalitat en tots els àmbits i on ningú en quedi exclòs per falta de recursos o oportunitats. Cal garantir l'accés universal al català com un dret, eina de cohesió i d’oportunitats, afavorint que tothom pugui participar en la construcció social, econòmica i cultural del nostre país.

Els municipis i consells comarcals, com a institucions properes i arrelades al territori, som actors clau per fer efectiu el dret d'accés al català. Des de la proximitat, podem impulsar, conjuntament amb els agents socials del municipi, polítiques i accions que en garanteixin un accés real i efectiu. Tanmateix, els municipis amb més densitat de població acumulen llargues llistes d’espera als cursos de català, i en més del 70% dels municipis —molts dels quals són petits i no disposen de recursos propis malgrat tenir persones interessades a aprendre la llengua— actualment no s’ofereix cap curs o grup en el municipi per poder-ho fer.

Per això, proposem que aquest Ajuntament s’adhereixi a *Català per a tothom* i impulsi un conjunt d’accions per garantir l’accés a l’aprenentatge i a l’ús del català en el municipi.

# Acords:

1. **Adherir-se a *Català per a tothom***, compartint l’objectiu de garantir l’accés universal a la llengua com a dret, eina de cohesió i d’oportunitats.
2. **Designar una persona responsable de la política lingüística local** (regidor/a, comissionat/da o figura equivalent) qui, en col·laboració amb el Centre de Normalització Lingüística (CNL) de referència impulsi, de manera transversal, accions relacionades amb l’accés i l’ús del català en totes les àrees municipals.
3. **Crear una Taula Local per la Llengua o un espai estable de coordinació entre** l’ajuntament, el CNL de referència, entitats i persones de l’àmbit associatiu, educatiu, cultural, econòmic, esportiu, etc., per abordar conjuntament els reptes locals de la llengua.
4. **Detectar, en coordinació amb la Taula Local per la Llengua i el CNL de referència, la demanda local d’aprenentatge del català**, quantificant el nombre de persones interessades a aprendre i millorar el català al municipi.
5. **Allà on no arriben els cursos formals, promoure la creació de grups per aprendre i practicar el català gratuïtament amb les entitats de *Català per a tothom*:** entre famílies a les escoles, entre veïns amb les entitats socials, i entre treballadors, empresaris i autònoms a les empreses i comerços del municipi.
6. **Ampliar l’oferta pública de cursos de català al municipi** per adaptar-la a la demanda local i eliminar les llistes d’espera, en coordinació amb el CPNL, Escoles d’Adults, d’Idiomes, etc., aportant-hi recursos propis i instant les institucions supramunicipals competents a garantir els mitjans per poder dimensionar l’oferta d’acord amb les necessitats reals del municipi.
7. **Facilitar l’accés a l’ús del català al municipi,** garantint-ne l’ús als serveis, equipaments i activitats promogudes o finançades per l’Ajuntament, així com als principals espais de socialització de famílies i joves –com l’esport i el lleure–, per crear entorns de confiança i oportunitats reals perquè les persones que aprenen la llengua la puguin començar a utilitzar de manera habitual en la seva vida quotidiana.
8. **Donar trasllat d’aquests acords** a Català per a Tothom, a l'Associació Catalana de Municipis, a la Federació de Municipis de Catalunya, a l'Associació de Micropobles de Catalunya, a l’Associació de Municipis per la Independència, al CPNL, a la Conselleria de Política Lingüística de la Generalitat de Catalunya i al Consell Comarcal.

# 

# Fer arribar aquests acords a:

| CATALÀ PER A TOTHOM (coordinació: Òmnium Cultural) | [coordinacio@peratothom.cat](mailto:coordinacio@peratothom.cat), |
| --- | --- |
| Associació Catalana de Municipis i Comarques (ACM) | [acm@acm.cat](mailto:acm@acm.cat), |
| Federació de Municipis de Catalunya (FMC) | [fmc@fmc.cat](mailto:fmc@fmc.cat), |
| Associació de Micropobles de Catalunya | [info@micropobles.cat](mailto:info@micropobles.cat), |
| Associació de Municipis per la Independència | [ami@ami.cat](mailto:ami@ami.cat) |
| Generalitat de Catalunya – *Dep. de Política Lingüística* |  |
| Parlament de Catalunya |  |
| Consell Comarcal |  |